## Pravilnik o uvjetima kojima moraju udovoljavati potvrđeni mjeriteljski laboratoriji za ovjeravanje uklopnih satova

### NN 9/2002 (25.1.2002.), Pravilnik o uvjetima kojima moraju udovoljavati potvrđeni mjeriteljski laboratoriji za ovjeravanje uklopnih satova

# Državni zavod za normizaciju i mjeriteljstvo

226

Na temelju članka 14. Zakona o mjeriteljskoj djelatnosti (»Narodne
novine«, broj 11/94) ravnatelj Državnog zavoda za normizaciju i mjeriteljstvo
donosi

## PRAVILNIK

### o uvjetima kojima moraju udovoljavati potvrĐeni mjeriteljski laboratoriji za ovjeravanje uklopnih satova

I. OPĆE ODREDBE

Članak 1.

Ovim se pravilnikom propisuju uvjeti kojima moraju udovoljiti potvrđeni
mjeriteljski laboratoriji (u daljnjem tekstu: laboratorij) za servisiranje i
pripremanje za ovjeravanje uklopnih satova.

Članak 2.

Laboratorij može biti pravna, fizička osoba ili dio pravne osobe.

Laboratorij servisira i priprema uklopne satove za ovjeravanje, a Državni
zavod za normizaciju i mjeriteljstvo (u daljnjem tekstu: Zavod) ovjerava
uklopne satove.

Članak 3.

Priprema uklopnih satova za ovjeravanje u smislu ovoga pravilnika je:
priprema uređaja za ispitivanje uklopnih satova, ispitivanje uklopnih satova
tj. provjera mjeriteljskih značajki uklopnih satova te pisanje izvješća o
ispitivanju uklopnih satova.

II. UVJETI KOJIMA MORA UDOVOLJITI LABORATORIJ

Članak 4.

Laboratorij mora udovoljiti uvjetima koji se odnose na:

1. radnike

2. opremu za ispitivanje
uklopnih satova

3. prostorije za ispitivanje
uklopnih satova

4. propisanu dokumentaciju.

Članak 5.

Laboratorij mora imati
najmanje dva radnika koji obavljaju poslove servisiranja i pripremanja uklopnih
satova za ovjeravanje i koji su stalno zaposleni u laboratoriju.

Članak 6.

Radnik iz članka 5. ovoga
pravilnika mora imati VSS teh­ničkog smjera ili prirodoslovno-matematičkog
smjera i najmanje 1 godinu radnog iskustva na poslovima ispitivanja,
proizvodnje ili servisiranja uklopnih satova, ili VŠS tehničkog smjera i
najmanje 2 godine radnog iskustva na poslovima ispitivanja, proizvodnje ili
servisiranja uklopnih satova, ili SSS tehničkog smjera i najmanje 3 godine
radnog iskustva na poslovima ispitivanja, proizvodnje ili servisiranja uklopnih
satova, ili VKV tehničke struke i najmanje 4 godine radnog iskustva na
poslovima ispitivanja, proizvodnje ili servisiranja uklopnih satova.

Drugi radnik iz članka 5. ovoga pravilnika mora biti najmanje KV tehničke
struke i najmanje 2 godine radnog iskustva na poslovima ispitivanja ili
servisiranja uklopnih satova.

Radnik iz stavka 1. i 2.
ovoga članka mora poznavati propise kojima su utvrđeni postupci i metode
ispitivanja uklopnih satova.

Članak 7.

Opremom za pregled uklopnih
satova mora se omogućiti ispitivanje mjeriteljskih značajki pojedinih vrsta
uklopnih satova.

Članak 8.

Oprema za pregled uklopnih
satova mora omogućiti ispitivanje uklopnih satova jednom od ovih metoda:

1) metodom usporedbe s
osnovnim satom

2) metodom određivanja
razlika dnevnog hoda uklopnog sata

3) metodom automatskog
registriranja trenutka otvaranja i trenutka zatvaranja uklopnika uklopnog sata.

Članak 9.

Oprema za ispitivanje
uklopnih satova sastoji se od sekundarnih etalona, radnih etalona i pomoćne
opreme.

Sekundarni etaloni za
ispitivanje uklopnih satova mogu biti:

1) osnovni kvarcni sat i
satni komparator

2) automatski uređaj za
ispitivanje uklopnih satova.

Radni etaloni za ispitivanje
uklopnih satova jesu:

1) mehanički, elektromehanički
i elektrotehnički sekundomjeri

2) voltmetar za mjerenje
napona napajanja

3) podsklop za ispitivanje
uklopnika maksimuma (mjerilo vremenskog razmaka).

Članak 10.

Pomoćna oprema za ispitivanje
uklopnih satova sastoji se:

1) od stalka ili ploče za
postavljanje uklopnih satova na kojima su signalne svjetiljke

2) od podsklopa za promjenu
napona navijanja pogonskog motora uklopnog sata

3) od sinkronih satova.

Članak 11.

Pogreška sekundarnih etalona
za ispitivanje uklopnih satova ne smije biti veća od 0,1 s/21 h, što odgovara
stabilnosti njihove vremenske brzine od 1 × 10-6.

Osnovni kvarcni sat mora
omogućiti očitavanje sekundi te mora imati rezervno napajanje za najmanje 12 h.

Članak 12.

Satni komparator mora omogućiti
određivanje trenutne vrijednosti dnevnog hoda uklopnog sata u opsegu od +
30 s/24 h, s točnošću očitavanja najmanje 2 s/24 h.

Automatski uređaj za
ispitivanje uklopnih satova mora omogućiti očitavanje vremena s točnošću 1 s i
registriranje trenutka otvaranja uklopnika uklopnog sata, s točnošću 0,1 s.

O sekundarnim etalonima za
ispitivanje uklopnih satova vodi se evidencija, kojom se obuhvaćaju ovi podaci:

1) naziv sekundarnog etalona

2) ime proizvođača i tip

3) serijski broj i godina
proizvodnje

4) datum prvog puštanja u rad

5) datum posljednjeg pregleda

6) datum kad je potrebno
obaviti idući pregled.

Članak 13.

Za ispitivanje uklopnih
satova mogu se upotrebljavati mehanički, elektromehanički i elektronički
sekundomjeri.

Voltmetar za mjerenje napona
navijanja uklopnog sata mora biti razreda točnosti najmanje 1,5.

Podsklop za ispitivanje
uklopnika maksimuma (mjerilo vremenskog razmaka) mora biti konstruiran tako da
pogreška što nastaje zbog pokretanja i zaustavljanja te zbog vlastitog hoda ne
bude veća od 0,1 s u vremenskom razmaku od 1 h.

Članak 14.

Podsklop za promjenu napona
navijanja pogonskog motora uklopnog sata može biti autotransformator ili
naponski dio uređaja za ispitivanje brojila električne energije. Snaga tog pod­sklopa
mora biti u skladu s brojem ispitivanih uklopnih satova.

Ako osnovni sat nije dovoljno
vidljiv, potrebno je uvesti sinkrone satove. Sinkroni satovi moraju biti
konstruirani tako da se mogu očitavati sekunde, a njihovo pokazivanje mora biti
u skladu s pokazivanjem osnovnog sata.

Članak 15.

Stalci i ploče za
postavljanje uklopnih satova moraju:

1) imati mjesto za
postavljanje najmanje pet uklopnih satova

2) omogućiti uspravni položaj
uklopnog sata

3) pomoću odgovarajućih
signalnih svjetiljki učiniti vidljivim stanje uklopnog sata.

Članak 16.

Radne prostorije za pregled i
žigosanje uklopnih satova moraju:

1) biti čiste i suhe

2) biti zaštićene od buke,
potresa, vibracija, prodiranja prašine i vodene pare

3) imati stalnu temperaturu i
odgovarajuću rasvjetu

4) bit izgrađene u skladu s
tehničkim normativima i dovoljno prostrane za smještaj opreme

5) udovoljavati propisanim
uvjetima higijensko-tehničke zaštite.

Uvjeti iz stavka 1. ovog članka
ne smiju se toliko mijenjati da ugroze deklariranu točnost i preciznost opreme
te uklopnih satova koji se ispituju.

Članak 17.

Temperatura u radnim
prostorijama u kojima se pregledaju uklopni satovi za vrijeme ispitivanja mora
biti 23 oC + 3 oC.

Relativna vlažnost zraka u
radnim prostorijama u kojima se pregledaju uklopni satovi mora biti u granicama
od 40% do 70%.

Jakost rasvjete u radnim
prostorijama u kojima se pregledaju uklopni satovi mora biti u granicama od 600
lx do 1 000 lx.

Temperatura u radnim
prostorijama u kojima se pregledaju uklopni satovi mora se mjeriti i
registrirati toplomjerima kojima je ljestvica podijeljena najmanje na 1 oC, a relativna vlažnost
zraka – higrometrima kojima je ljestvica podijeljena najmanje na 5%.

Temperatura i relativna vlažnost
zraka u radnim prostorijama u kojima se pregledaju uklopni satovi moraju se održavati
u granicama što su propisane u stavku 1. i 2 ovog članka, uređajima za
klimatizaciju.

Članak 18.

Zaštita od potresa i vibracija u radnim prostorijama u kojima se
pregledaju uklopni satovi mora biti izvedena tako da potresi i vibracije ne
utječu na točnost mjerenja, opremu i uklopne satove koji se ispituju.

Članak 19.

Laboratorij mora biti
opremljen elektroničkim računalom za pisanje izvješća o ispitivanju uklopnih
satova s mogućnošću spajanja na internet i povezivanje na bazu podataka Zavoda.

Članak 20.

Laboratorij mora imati ovu
dokumentaciju:

1. propise iz područja
ovjeravanja uklopnih satova

2. naputak proizvođača o
uporabi opreme za ispitivanje

3. postupke održavanja i praćenja
ispravnosti opreme za ispitivanje

4. postupke zaprimanja
zahtjeva za ovjeravanje uklopnih satova, izvješća o ispitivanju uklopnih satova
i dr.

5. tipna odobrenja za uklopne
satove koja se ovjeravaju u laboratoriju

6. popis opreme za
ispitivanje s tehničkim podacima i datumima ovjeravanja i ovjernicama za svako
mjerilo koje je sastavni dio te opreme.

Članak 21.

Izvješće o ispitivanju
uklopnih satova mora biti propisanog sadržaja.

Laboratorij mora izvješća o ispitivanju uklopnih satova ču­va­ti na
elektroničkom mediju ili u tiskanom obliku najmanje godinu dana po isteku roka
valjanosti ovjere.

III. OBVEZE LABORATORIJA

Članak 22.

Laboratorij tijekom svojega rada mora:

1. zadovoljavati uvjete propisane ovim pravilnikom

2. pripremati za ovjeravanje uklopne satove koji imaju valjano tipno
odobrenje, sukladno odobrenom postupku ispitivanja uklopnih satova

3. obavijestiti Zavod o svakoj promjeni koja bi mogla utjecati na
osposobljenost laboratorija da zadovolji uvjete propisane ovim pravilnikom

4. upotrebljavati samo opremu za ispitivanje uklopnih satova s valjanim
ovjernim žigom, odnosno valjanom potvrdom o sukladnosti ili valjanom umjernicom

5. omogućiti radnicima laboratorija sudjelovanje u radu tijela Zavoda

6. sudjelovati u međulaboratorijskim usporedbama na zahtjev Zavoda

7. pridržavati se visine i načina plaćanja troškova ovjeravanja uklopnih
satova koje je propisao ravnatelj Zavoda.

IV. PRIJELAZNE I ZAVRŠNE ODREDBE

Članak 23.

Laboratoriju koji zadovoljava uvjete propisane ovim pravilnikom izdaje
se rješenje koje vrijedi najdulje 3 (tri) godine.

Prije isteka roka važenja rješenja laboratorij može podnijeti zahtjev za
produljenje istoga najmanje jedan mjesec prije njegovog isteka.

Članak 24.

Laboratoriji koji do dana
stupanja na snagu ovoga pravilnika zadovoljavaju uvjete prema ranije važećim
propisima za osnivanje laboratorija za pregled uklopnih satova, obvezni su do
31. prosinca 2003. godine zadovoljiti uvjete propisane ovim pravilnikom.

Članak 25.

Ovaj Pravilnik stupa na snagu
osmog dana od dana objave u »Narodnim novinama«.

Klasa: 011-02/02-04/5

Urbroj: 558-03/1-02-1

Zagreb, 17. siječnja 2002.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 9/2002-226